Ons sal maar voor moet begin | Netwerk24
Ons sal maar voor moet begin
Deur Johans, Walmer Downs 15 Maart 2019 00:00
Die minister van staatsveiligheid sê alles in die verslag oor die intelligensiedienste sal aan wetstoepassingsagentskappe oorhandig word (12.03). Om wat mee te doen?
Verder sê pres. Cyril Ramaphosa hy is “gerus” en oortuig daarvan dat die skade wat die land se intelligensiedienste berokken is, herstel kan word.
Niemand kan egter iemand kwalik neem wat skepties sou wees oor dié belofte en uitspraak nie.
Meer as ’n jaar nadat ondersoeke begin het en verdoemende getuienis gelewer is, is daar nog nie eens ’n vae aanduiding van vervolging van die­gene wat uitgewys is nie. Die rede is dat dié agentskappe sodanig verswak is dat die nodige vaardighede ontbreek om sulke sake te hanteer.
Intussen stroom nog inligting na hulle. Hulle weet nie waar om te vat en waar om te los nie.
Gevolglik gebeur niks nie.
Die skade wat die vorige president en sy kornuite aangerig het, is onherstelbaar en verwoestend. Daar sal van nuuts af gebou moet word.
Meer oor: My Stem | Intelligensie